b'\n_START_ARTICLE_\nKaarlo Sl\xc3\xb6\xc3\xb6r\n_START_PARAGRAPH_\nKaarlo (Karl) Aleksanteri Sl\xc3\xb6\xc3\xb6r (18. tammikuuta 1833, Viipuri \xe2\x80\x93 21. syyskuuta 1905, Helsinki) oli hovineuvos, runoilija, suomentaja ja Suomen virallisen lehden p\xc3\xa4\xc3\xa4toimittaja. Sl\xc3\xb6\xc3\xb6r k\xc3\xa4ytti nimimerkkej\xc3\xa4 Santala ja Kaarlo Santala._NEWLINE_Sl\xc3\xb6\xc3\xb6rin vanhemmat olivat sepp\xc3\xa4mestari Gustaf Adolf Sl\xc3\xb6\xc3\xb6r ja Johanna Sofia Tammelin. H\xc3\xa4n p\xc3\xa4\xc3\xa4si ylioppilaaksi 1851 ja valmistui filosofian maisteriksi 1857. Sl\xc3\xb6\xc3\xb6r toimi Pietarin suomalaisen seurakunnan koulujen tarkastajana 1857-1865, Suomen virallisen lehden toimittajana ja p\xc3\xa4\xc3\xa4toimittajana 1865-1905 ja Finlands Allm\xc3\xa4nna Tidningin p\xc3\xa4\xc3\xa4toimittajana 1900-1905. Sl\xc3\xb6\xc3\xb6r oli my\xc3\xb6s kenraalikuvern\xc3\xb6\xc3\xb6rinkanslian kassanhoitajana 1884-1899._NEWLINE_Sl\xc3\xb6\xc3\xb6r sai kansallisen her\xc3\xa4tyksen jo Viipurin ruotsalaisessa lukiossa opiskellessaan, ylioppilasaikanaan vuonna 1854 h\xc3\xa4n ker\xc3\xa4si runoja Kannakselta ja Inkeriss\xc3\xa4. _NEWLINE_Sl\xc3\xb6\xc3\xb6r julkaisi runoja salanimell\xc3\xa4 Santala, muun muassa Mansikoita ja mustikoita -nimisess\xc3\xa4 kalenterissa 1860, ja suomensi William Shakespearen Macbethin 1864 ja osia V\xc3\xa4nrikki Stoolin tarinoista sek\xc3\xa4 Henrik Ibsenin Nukkekoti-n\xc3\xa4ytelm\xc3\xa4n. Ensin mainittu oli ensimm\xc3\xa4inen Suomessa koskaan tehty Shakespeare-suomennos. Sl\xc3\xb6\xc3\xb6r sai Suomalaisen Kirjallisuuden Seuran palkinnon samana vuonna eli 1864._NEWLINE_Sl\xc3\xb6\xc3\xb6rin vaimo vuodesta 1863 oli Aina Emilia Ehrnstr\xc3\xb6m (s. 1845, k. 1929), heid\xc3\xa4n tytt\xc3\xa4rens\xc3\xa4 Mary Helena Sl\xc3\xb6\xc3\xb6r (s. 1868, k. 1947) oli naimisissa Akseli Gallen-Kallelan (s. 1865, k. 1931) kanssa.'